હવે પ્રશ્ન એ પણ છે કે આ પ્રજાતિ બચે તેની કોઈ આશા છે ખરી? વર્ષ ૨૦૦૯માં ચાર શેષ ઉત્તરીય સફેદ ગેંડા જેમાં બે નર અને બે માદાનો સમાવેશ થતો હતો, તેમને ઝેક ઝૂમાંથી કેન્યાના ઓલ પેજેટામાં લાવવામાં આવ્યા હતા, એવી આશા સાથે કે કુદરતી વસવાટ જેવા નવા વાતાવરણથી તેઓ નવાં બચ્ચાં પેદાં કરશે. જોકે તેમનો વંશ આગળ ન વધ્યો અને ચાર વર્ષ પહેલાં સુદાનની બચ્ચા પેદા કરવાની ક્ષમતા પણ પૂરી થઈ ગઈ. અરે! ટિન્ડર નામની ઍપ પર તેના માટે એકાઉન્ટ પણ ખલવામાં આવ્યું હતું. તેનો ઉદ્દેશ્ય તેની પ્રેમિકા મેળવવાનો નહોતો પરંતુ ગેંડા માટે આઈવીએફના વિકાસ માટે ફંડ મેળવવાનો હતો. આ પગલાંના કારણે વિશ્વભરમાં તેના ચાહકો થયા હતા. તેઓ હવે તેના મૃત્યુનો શોક મનાવી રહ્યા છે. ૧૯ માર્ચે સુદાનની જનીનિક સામગ્રી એકત્રિત કરાઈ છે જેથી આ પ્રજાતિને ટકાવી રાખવા માટે ભવિષ્યમાં પ્રયાસો થઈ શકે. સંગ્રહિત વીર્ય અને હજુ જીવિત માદાનાં અંડથી સંરક્ષણવાદીઓને આશા છે કે નજીન આને ફાતુ એક દિવસ નવા ઉત્તરીય સફેદ ગેંડાને જન્મ આપશે.